
บทนำ
               เวลาเป็นทรัพยากรที่มีค่ายิ่งของทุกคน ทุกคนได้รับทรัพยากรเวลามาเท่ากัน หากแต่ละคนได้ใช้เวลาให้เกิดคุณค่าแก่ตนเองได้ไม่เท่ากัน คนเราทุกคนวันหนึ่งมีเวลาเท่ากันคือยี่สิบสี่ชั่วโมงเท่านั้น เพียงแต่ว่าเราสามารถใช้ยี่สิบสี่ชั่วโมงทำให้เกิดประโยชน์แก่เรา แก่งาน แก่ที่ทำงานได้มากน้อยแค่ไหนนั้นขึ้นอยู่กับการบริหารจัดการเวลาที่มีอยู่ของแต่ละคนในหนึ่งวันนั้น ในหนึ่งวัน  หนึ่งชั่วโมง บางคนได้ใช้เวลาให้เกิดประโยชน์เป็นเงินล้าน บางคนได้เป็นเงินพัน บางคนสร้างความรู้ให้ตนเองได้เต็มอิ่ม บางคนไม่ได้อะไรเลย เหล่านี้เป็นเรื่องของการบริหารจัดการเวลาของแต่ละคนที่จะใช้เวลาที่มีอยู่ให้เกิดประโยชน์ได้อย่างสูงสุด การบริหารเวลาคือการที่เราจะจัดการสิ่งต่าง ๆ ภายในเวลาที่มีอยู่ให้สำเร็จลุล่วงไปได้ด้วยดี แต่ใช้เวลาให้น้อยที่สุดและก็ให้มีประสิทธิภาพมากที่สุด  ถ้าเราบริหารเวลาที่มีอยู่ภายใต้เวลาจำกัดนี้ให้ดีก็จะทำให้เรามีเวลาเหลือมากขึ้น ซึ่งเวลาเหลือมากขึ้นเราก็สามารถเอาไปทำกิจกรรมที่เราพอใจหรือเพื่อการพักผ่อนหย่อนใจได้มากขึ้น ทำให้เราพบความสำเร็จที่เราต้องการได้มากขึ้น เป็นการลดความเครียดและความวิตกกังวลเพราะว่าเวลาที่เราทำงานไม่เสร็จมีงานค้าง ๆ มาก คนเราก็จะเริ่มเกิดความเครียด ความวิตกกังวล แต่ถ้าเราใช้เวลาที่เรามีอยู่ให้เกิดประโยชน์ได้อย่างเต็มที่  ใช้เวลาในการทำงานได้อย่างมีเป้าหมาย  มีแผนการทำงาน  มีลำดับขั้นตอนในการทำงานอย่างชัดเจน  ก็จะทำให้เรารู้สึกว่าเราไม่ได้เสียเวลาไปโดยเปล่าประโยชน์ ซึ่งสิ่งเหล่านี้เป็นเรื่องของความสำคัญของการบริหารเวลานั่นเอง
	   บ่อยครั้งที่เรารู้สึกว่ามีเวลาไม่พอในการทำงาน  ทำงานเสร็จไม่ทันตามกำหนดเวลา  และบ่อยครั้งที่ต้องทำงานรีบเร่งแข่งกับเวลาอยู่เป็นประจำ  หรือรู้สึกว่างานมาก จนไม่มีเวลาสำหรับ การพักผ่อนหย่อนใจ ไม่มีเวลาให้กับครอบครัวล้วนเป็นสาเหตุให้เกิดความเครียดนั้น จำเป็นอย่างมากที่จะต้องหาวิธีบริหารเวลา เพื่อจัดเวลาการทำงานให้มีประสิทธิภาพขึ้น และเพื่อจะสามารถทำงานได้เสร็จทันเวลาอย่างที่ไม่ต้องรีบเร่งมากนัก รวมทั้งยังมีเวลาเหลือพอที่จะพักผ่อนหย่อนใจส่วนตัว มีเวลาให้กับเพื่อนฝูงและครอบครัวอีกด้วย

เห็นทีจะคล้อยตามคำคมของเบนจามิน  แฟลงคิน นักวิทยาศาสตร์ชื่อก้องโลก ที่กล่าวเอาไว้ว่า “ เวลาคือเงิน” ถึงใครจะเถียงว่าเงินซื้อความสุขไม่ได้ แต่เงินก็เป็นปัจจัยหลักที่เอื้อให้เราอยู่ได้อย่างมีความสุขเช่นเดียวกับเวลาถ้าเราใช้ไม่เป็น ก็เหมือนกับทำของมีค่าหล่นหาย บางคนคิดว่าเก็บไว้อย่างดีแล้ว ก็ยังถูกขโมยเวลาไปจนได้ มีบางคนพูดไว้อย่างน่าคิดว่า เวลาคือของขวัญ เพราะเหตุนี้จึงเรียกปัจจุบันว่า   “ Present ”  ทุกคนรู้ดีว่าเวลามีค่าแค่ไหน  แต่ก็ยังเผลอทำหายอยู่บ่อยๆที่ว่า “ โอ๊ย ไม่มีเวลาหรอกงานเยอะ จะตาย…ไม่ว่างหรอก ไม่มีเวลา ต้องเคลียร์งานก่อน ”  คนส่วนมากมักรู้สึกว่าตัวเองไม่มีเวลา
แม้จริงแล้วเคล็ดลับอยู่ที่การบริหารเวลานั่นเอง  เวลาถ้าเราใช้ไม่เป็น ก็เหมือนกับทำของมีค่าหล่นหาย บางคนคิดว่าเก็บไว้อย่างดีแล้ว ก็ยังถูกขโมยเวลาไปจนได้
       มีบางคนพูดไว้อย่างน่าคิดว่า เวลาคือของขวัญ เพราะเหตุนี้จึงเรียกปัจจุบันว่า  “ Present ”  ทุกคนรู้ดีว่าเวลามีค่าแค่ไหน  แต่ก็ยังเผลอทำหายอยู่บ่อยๆที่ว่า “ โอ๊ย ไม่มีเวลาหรอกงานเยอะ จะตาย…ไม่ว่างหรอก ไม่มีเวลา ต้องเคลียร์งานก่อน ”  คนส่วนมากมักรู้สึกว่าตัวเองไม่มีเวลา แม้จริงแล้วเคล็ดลับอยู่ที่การบริหารเวลานั่นเอง ฟังดูเหมือนยาก แต่ถ้ารู้จักบริหารเวลาให้ดีก็สามารถที่จะหาเวลาเพิ่มได้ เพียงปรับเปลี่ยนพฤติกรรมบางอย่างและเริ่มปฏิบัติอย่างจริงจัง คุณจะมีเวลาเพิ่มขึ้นอีกมากเลยนะเพราะเวลา (Time) เป็นทรัพย์สินที่มีค่า และไม่สามารถหาสิ่งหนึ่งสิ่งใดมาทดแทนได้ บุคคลผู้ประสบผลสำเร็จ ล้วนแล้วแต่รู้จักใช้เวลาให้เกิดประโยชน์สูงสุด การบริหารเวลาจึงถือเป็นความจำเป็นที่นักบริหาร จะต้องตระหนัก และให้ความสำคัญ เพราะผู้บริหารเวลาเป็นก็คือผู้บริหารชีวิตเป็น

	       เวลาและการบริหารเวลา

	มีหลายท่านได้กล่าวถึงเวลาและการบริหารเวลา  ว่าเวลาเป็นสิ่งมีค่าที่สามารถใช้ให้เกิดเป็นเงินเป็นทองได้ คุณค่าของเวลาจึงขึ้นอยู่กับการรู้จักใช้เวลาให้เกิดประโยชน์ จึงเห็นได้ว่าเวลาเป็นทรัพยากรอย่างหนึ่ง  ที่ต้องมีการจัดการให้ดีเพราะทรัพยากรเวลาเป็นสิ่งสำคัญยิ่ง เมื่อหมดไปไม่สามารถที่จะสร้างขึ้นมาใหม่เพื่อทดแทนได้  ผู้ที่ประสบความสำเร็จ  ต้องเป็นผู้ที่มีความสามารถในการใช้เวลา  เนื่องจากเวลาเป็น ทรัพยากรธรรมชาติที่มนุษย์ได้รับมาเท่าเทียมกันสำหรับใช้ในการทำงาน  เวลามีหน่วยนับเป็น นาที  วัน  ชั่วโมง  สัปดาห์  เดือน  ปี  ยกเว้นช่วงอายุขัยของคนเราซึ่งจะมีไม่เท่ากัน  เวลาเป็นทรัพยากรที่เปลี่ยนแปลงไม่ได้  เวลาเป็นทรัพยากรที่สะสมไม่ได้   เวลาเป็นทรัพยากรที่อนุรักษ์ไม่ได้  เวลาเป็นทรัพยากรที่หายืมกันเช่นเดียวกับเงินหรือวัสดุอื่นไม่ได้   ดังนั้นเวลาจึงมีความสำคัญต่อทุกคน เพราะธรรมชาติของเวลา  มีลักษณะพิเศษ  คือเวลาเป็นทรัพยากรที่จำกัดใช้แล้วหมดไป   เวลาไม่สามารถซื้อเพิ่มได้ไม่ว่ารวยหรือจน เวลาไม่สามารถเก็บเอาไว้ ใช้ได้   
เวลาผ่านไปเรื่อยๆ ไม่หวนย้อนกลับมาความสำคัญของการบริหารเวลาช่วยให้เราใช้ชีวิตได้ง่ายขึ้น   

รักษาความสมดุลในชีวิต   มีความสุขกับการใช้ชีวิตให้บรรลุตามเป้าหมายที่ตั้งไว้  ดังที่ จิตต์ อินสว่าง(2549:1-3) ได้กล่าวว่าความจริงของคนสามารถจัดการกับการใช้เวลาของตนเองได้ ซึ่งเป็นการจัดการที่ชาญฉลาด ฉะนั้นการบริหารเวลา จึงเป็นทรัพยากรที่สำคัญมาก ซึ่งจะต้องเข้ากับ รูปแบบการดำเนินชีวิตและสิ่งแวดล้อมด้วย ส่วน  จีรวัฒน์  วีรังกร ( 2546 : 20)  ได้กล่าวถึง คำว่า “การบริหารเวลา” ว่ามักใช้กับผู้บริหาร เพราะ ผู้บริหารมีหน้าที่ในการรับผิดชอบการปฏิบัติงานมากจึงต้องมีการจัดสรรเวลาเพื่อให้งานสำเร็จลุล่วงอย่างมีประสิทธิภาพและทันเวลา  แต่นักศึกษาสามารถประยุกต์เทคนิคทางการบริหารเวลามาใช้ประโยชน์ต่อการเล่าเรียน  การที่ตนเองบริหารการใช้เวลาซึ่งจะช่วยให้สามารถใช้เวลาได้อย่างถูกต้อง เป็นประโยชน์ ลดความเครียด จากการเรียน และยังเป็นการวางแผนกำหนดระยะเวลาในการทำกิจกรรมต่างๆ ในชีวิตของนักศึกษาอย่างเหมาะสม และมีประสิทธิภาพ

                     ความสำคัญของการบริหารเวลา

           ในยุคที่เร่งรีบแบบนี้ การบริหารจัดการเวลาถือเป็นสิ่งที่คนเราทุกคนควรทำ เพราะกิจวัตรประจำวัน ของแต่ละคนมีไม่เหมือนกันทั้งที่ทำงาน บ้าน หรือโรงเรียน บางครั้งอาจทำให้เวลาพันกันยุ่งเหยิงไปหมด เกิดความวิตกกังวล และความเครียดขึ้นได้ เนื่องจากไม่รู้จะจัดลำดับอะไรก่อนหลังดี   ซึ่งการคิดที่จะจัดลำดับงานหรือภาระกิจต่างๆ นั้นเป็นเรื่องของการจัดแบ่งเวลาให้ได้ทันกับงานในแต่ละวัน  ถือเป็นการบริหารเวลา   การบริหารเวลาไม่ใช่เพียงความคิดอย่างเดียว  แต่เป็นทั้งความคิด การคิดและการกระทำ ว่าจะดำเนินการอย่างไร เพื่อไปสู่จุดมุ่งหมายที่ตั้งไว้ในเวลาที่มีอยู่ให้เกิดประโยชน์สูงสุด  ดังนั้นการบริหารเวลาจึงเป็นสิ่งที่คนจำเป็นต้องนึกถึง เพราะไม่เช่นนั้น เวลาจะผ่านไปอย่างไร้ประโยชน์โดยที่ไม่สามารถทำอะไรได้เลย ซึ่งในความเป็นจริงเพียงแต่คิดก็จะสามารถบริหารตนเองได้ การบริหารตนเอง อาจจะเป็นเรื่องของการทำงาน เรื่องส่วนตัว แนวทางในการทำงานและการดำรงชีวิต การบริหารเวลาไม่ใช่การรีบเร่งในการทำงาน แต่เป็นการจัดสรรเวลา ซึ่งพิจารณาจากเวลา 24 ชั่วโมง ในสัดส่วนที่เหมาะสมกับวัน อันจะก่อให้เกิดประโยชน์ทั้งด้านอาชีพ การงาน สุขภาพ และอื่นๆ หรือโดยการจดบันทึกเพื่อได้เห็นว่า ได้ใช้เวลาคุ้มค่า การทำงานตามจังหวะเวลา วางแผนให้สอดคล้องกับจังหวะเวลา ทำงานตามแผนที่วางไว้สอดคล้องกับเวลาที่มีอยู่  การใช้เวลาว่างให้เป็นประโยชน์  เวลาที่เว้นจากอาชีพ หรือการสร้างสุขภาพย่อมเป็นเวลาว่าง ซึ่งแต่ละคนมีอิสระที่จะเลือกใช้ได้ตามความถนัดและความพอใจการใช้เวลา ให้เกิดประโยชน์ด้วย การทำงานอดิเรกเป็นสิ่งที่ดีที่สุด ไม่ว่าจะเป็นการเก็บรวบรวมสะสมสิ่งต่างๆงาน ประดิษฐ์ การปลูกต้นไม้ การอ่านหนังสือ ซึ่งจะก่อให้เกิดความเพลิดเพลินความรู้และเป็นรายได้ อย่างดี

            ในขณะที่   เสกสรรค์ มธุลาภรังสรรค์.  (2546: ออนไลน์)  ได้สรุปลักษณะสำคัญของเวลา  ไว้  5 ประการ  คือ
1. เพื่อช่วยให้ใช้ชีวิตได้ง่ายขึ้น ส่วนหนึ่งของการบริหารเวลาเป็นเรื่องของเทคนิคและทักษะ ซึ่งจะช่วยให้สลัด การเสียเวลาที่ไม่จำเป็นออกไป ทำให้ผู้ที่ฝึกฝนรู้สึกว่ามีเวลามากขึ้นและอยากทำอะไรมากขึ้น
      2. เพื่อให้มีเวลาให้กับคนสำคัญและสิ่งสำคัญมากขึ้นคนที่เป็นนักบริหารเวลามักจะไม่พลาดในการให้เวลากับคนสำคัญและสิ่งสำคัญ และจะต่อสู้เต็มที่รวมถึงเรียนรู้วิธีการต่างๆ เพื่อให้ได้มาซึ่งเวลาที่จะอยู่กับสิ่งที่มีคุณค่าสำหรับตัวเอง
     3. เพื่อรักษาความสมดุลในชีวิตทักษะการบริหารเวลาเป็นเสมือนผู้ช่วยให้สามารถปฏิบัติ หน้าที่ได้ทุกบทบาทที่ตนเองต้องรับผิดชอบ ทั้งเรื่อง ครอบครัว สังคมการเรียน สุขภาพ การเงินการ งาน ฯลฯ
     4. เพื่อให้มีความสุขกับการใช้ชีวิต คนที่บริหารเวลาได้ดีจะรู้สึกว่าชีวิตมีคุณค่า สิ่งเหล่านี้ นำไปสู่ความสบายใจและสุขใจ
     5. เพื่อให้ได้บรรลุเป้าหมายชีวิตที่ได้ตั้งไว้แน่นอนคนที่เป็นนักบริหารเวลาย่อมเป็นคนที่ทำอะไรอย่างมีเป้าหมายและจะมุ่งมั่นจนกว่าถึงจุดหมายของตนเมื่อผสมกับทักษะและเทคนิคในการบริหารเวลา โอกาสที่จะบรรลุเป้าหมายก็ย่อมมากขึ้น การบริหารเวลาเป็นสิ่งที่มีประโยชน์ต่อชีวิตเป็นอย่างยิ่ง
      เกรียงศักดิ์  เจริญวงศ์ศักดิ์ (2550: 18-27) กล่าวถึง การบริหารเวลา ว่า เวลาก็เหมือนชีวิต เมื่อใช้หมดแล้วก็หมดไป การบริหารเวลา ก็เท่ากับ การบริหารชีวิต และคนที่ต้องการประสบความสำเร็จและมีความสุขในชีวิตย่อมหลักเลี่ยงการบริหารชีวิตหรือการบริหารเวลาไปไม่ได้ การบริหารเวลามีความจำเป็นสามารถสรุปได้ดังต่อไปนี้
     1. การทำให้ชีวิตมีเป้าหมาย ในการตระหนักถึงความสำคัญของการบริหารเวลาที่จุดกระตุ้น ให้ค้นหาเป้าหมายที่มีคุณค่าในชีวิต เป้าหมายนั้นจะกลับมากระตุ้นเร้าให้มีความมุ่งมั่นตั้งใจบริหารเวลาในชีวิตจนกว่าไปถึงจุดหมายปลายทางของเป้าหมาย
     2. ทำให้ไปถึงเป้าหมายที่ตั้งไว้ คนควรมีเป้าหมายและการที่จะประสบความสำเร็จได้นั้น บุคคลผู้นั้นต้องทุ่มเท บากบั่นเพื่อไปให้ถึงเป้าหมาย สำหรับคนที่ตั้งใจไว้อย่างแท้จริงแล้วจะตระหนักถึงคุณค่าของเวลาทุกวินาทีพยายามอย่างเต็มที่ที่จะใช้เวลาทั้งหมดที่มีอยู่ให้เกิดประโยชน์สูงสุดในการผลักดันชีวิตไปสู่เป้าหมาย โดยวางตารางเวลาใช้ชีวิตแต่ละวันว่าจะต้องทำกิจกรรมใดในช่วงใดและแต่ละช่วงของชีวิตทั้งในระยะสั้น ระยะยาวว่าจะต้องทำอะไรจะต้องฝึกฝนเรียนรู้เพื่อพัฒนาตนในด้านใดบ้างจึงจะเอื้อต่อการก้าวไปสู่ความสำเร็จ
     3. ทำให้ชีวิตมีคุณค่า มีความหมาย สามารถนำเวลาไปทำในสิ่งต่างๆที่มีประโยชน์ต่อตนเองและผู้อื่น เช่นในการใช้การสร้างสรรค์ศิลปะที่จะช่วยจรรโลงจิตใจของคนในสังคม อ่านหนังสือแสวงหาความรู้ที่จะช่วยยกระดับปัญญาของตน ให้สูงขึ้นเพื่อความก้าวหน้าในชีวิตและมี ส่วนช่วยพัฒนาสังคมให้ดีขึ้น สิ่งเหล่านี้ทำให้ชีวิตมีคุณค่า และมีความหมายมากขึ้น

     4. ทำให้ชีวิตสมดุลครบด้าน การที่รู้จักจังหวะของเวลาในการดำเนินชีวิตและมี การจัดสรรเวลาในแต่ละด้าน ได้แก่ ครอบครัว หน้าที่การงาน มิตรภาพสังคม ชีวิตส่วนตัวและอื่นๆได้ อย่างสมดุลชีวิตก็สามารถที่จะประสบผลสำเร็จในทุกๆด้านได้อย่างภาคภูมิใจ
     5. ทำให้ชีวิตมีความสุขความพึงพอใจในชีวิต ซึ่งความพอใจในชีวิตเกิดจากการที่ประสบ ความสำเร็จในด้านต่างๆในชีวิต เช่นการเรียน การงานชีวิตครอบครัว ผลมาจากความมุ่งมั่นอุตสาหะ พากเพียรในการบริหารเวลา บริหารชีวิตอย่างตั้งใจ นอกจากนี้การบริหารเวลาที่ดี นำมาซึ่งความสุข ความพึงพอใจในชีวิต เมื่อการจัดสรรเวลาอย่างเพียงพอสำหรับการพักผ่อนประจำวัน การได้ใช้เวลากับคนที่มีความหมายพิเศษ สุขภาพที่แข็งแรงสมบูรณ์ เนื่องจากมีเวลาออกกำลังกายอย่างสม่ำเสมอการเป็นเจ้าของจิตใจ ที่สดชื่นเนื่องจาก ไม่ต้องเคร่งเครียด กับเส้นตายของงาน และการได้ไปพักผ่อน ตากอากาศ ฯลฯ
     6. ทำให้ทำงานได้สำเร็จลุล่วงและได้รับความก้าวหน้าในชีวิตการบริหารเวลาคือการบริหารชีวิต จะทำให้คนพัฒนาตนจากความบกพร่องต่างๆได้  หากเริ่มต้นตั้งเป้าหมายในชีวิตและเรียนรู้ที่จะจัดสรรเวลาในการทำกิจกรรมต่างๆนั้น จะทำให้พบความสำเร็จ และความก้าวหน้าในชีวิต
 จากความหมายและความสำคัญของการบริหารเวลาดังที่กล่าวไว้ข้างต้น อาจสรุปได้ว่า การบริหารเวลา หมายถึง การเปลี่ยนแปลงให้ คนปรับตนเองให้สอดคล้องกับเหตุการณ์รวมทั้งการที่ กำหนดเกี่ยวกับการควบคุมการปฏิบัติงานให้บรรลุตามเวลาและวัตถุประสงค์ บุคคลรู้จักจัดสรรเวลา ในการทำกิจกรรมในแต่ละด้านโดยการรู้จักวางแผนและกำหนดเป้าหมายในการดำเนินชีวิตและปฏิบัติ ภารกิจของตน โดยมีการจัดระบบ การใช้เวลา ให้เกิดประโยชน์คุ้มค่าสูงสุดเพื่อให้งานสำเร็จลุล่วง มีประสิทธิภาพ พร้อมทั้งสามารถ จัดสรรเวลาได้อย่าง สมดุลเพื่อบรรลุเป้าหมายที่ตนได้วางไว้ ซึ่งส่งผลต่อความก้าวหน้าในชีวิต
	

	


         การเป็นนักบริหารเวลาที่ดีควรมีการวางแผนการทำงานของตนเอง ไม่ว่าจะเป็นการวางแผนเป็นรายวัน รายสัปดาห์ รายเดือน รายสามเดือน รายปี รายห้าปี เป็นต้น ซึ่งการวางแผนที่ดีเราควรมีเครื่องมือช่วย ก็จะทำให้เกิดความสะดวก รวดเร็ว และทำให้การทำงานง่ายขึ้น เครื่องมือในที่นี้ก็คือ ตารางเวลาทำงาน ไดอารี่ สมุดบันทึก ปฏิทิน โทรศัพท์มือถือสมัยใหม่มักมีโปรแกรมในการช่วยบริหารเวลา  การเป็นนักบริหารเวลาที่ดีต้องย่อมให้มีการกระจายอำนาจความรับผิดชอบ กิจกรรมที่มีความสำคัญน้อยก็ควรเปิดโอกาสให้คนอื่นทำแทน กล่าวคือ การใช้เวลาของคนอื่นในการทำงานของเรา เช่น การฝากเงินธนาคาร การชำระค่าไฟฟ้า ค่าน้ำประปา การเสียค่าโทรศัพท์ ฯลฯ  ควรหาคนทำงานแทน   ผู้ที่ต้องการบริหารเวลาควรที่จะต้องมีการทบทวน ตรวจสอบ เวลาของตนเองในแต่ละวัน ควรพิจารณาดูว่า เราใช้เวลามากไปสำหรับงานที่ให้ผลตอบแทนที่ต่ำหรือเปล่า หากว่าเป็นเช่นนี้ก็ควรมีการปรับเปลี่ยนพฤติกรรมใหม่ เพื่อให้เกิดประโยชน์ในการใช้เวลามากยิ่งขึ้น  เช่น

การโทรศัพท์คุยเรื่องส่วนตัวมากไปก็ควรเปลี่ยนไปโทรศัพท์ติดต่องานกับลูกค้าแทน, การใช้เวลาในการเล่นอินเตอร์เน็ต  การเล่นเกมส์  การดูโทรทัศน์มากเกินไป  ก็ควรลดเวลาตรงนั้นลงมาแล้วหันไปอ่านหนังสือหรือออกกำลังกายแทน 
         
                การใช้เวลาในการบริหารงานของผู้บริหาร

แก้ไข 
              เวลาสำหรับผู้บริหารเป็นทรัพยากรที่สำคัญที่สุด เพราะภารกิจของผู้บริหารจะมีมากเกินกว่าที่จะทำทุกสิ่งทุกอย่างภายในเวลาที่ มีอยู่อย่างจำกัด และผู้บริหารอยู่ในฐานะตำแหน่งสูงเท่าใด ความต้องการในการบริหารเวลาอย่างมีประสิทธิภาพก็ยิ่งมากขึ้นเท่านั้น งานธุรกิจหลายแห่งที่ล้มเหลวไปนั้น สาเหตุหนึ่งเกิดจากการไม่ยอมรับความสำคัญของการใช้เวลาอย่างมีประสิทธิภาพ นั่นเอง ผู้ที่ประสบความสำเร็จในชีวิตมีชื่อเสียงในการทำงานส่วนใหญ่จะเป็นบุคคลที่รู้จักใช้เวลาและเห็นคุณค่าของเวลามาก  และต้องรู้จักการแบ่งเวลาในการทำกิจกรรมหรืองานต่างๆ  ความสำเร็จแห่งการทำงานทั้งหลายดูเหมือนจะอยู่ที่การแบ่งเวลาทำงานให้เหมาะสมและทำเป็นเวลาจนร่างกายและสมองเคยชินต่อความแน่นอน สามารถเตรียมตัวรับงานได้อย่างมีสมรรถภาพเสมอ  การบริหารงานต่างๆจะประสบความสำเร็จหรือไม่ขึ้นอยู่กับความสามารถในการบริหารเวลาในการทำกิจกรรมต่างๆของผู้บริหารนั่นเอง
           ในขณะที่ ขจรศักดิ์   หาญณรงค์  ได้สรุปลักษณะสำคัญของเวลาไว้   9   ประการ   คือ
     1. เวลาเป็นทรัพยากรที่มีความสำคัญที่สุดในกระบวนการทรัพยากรทั้งหลาย เวลาจะมีจำกัดที่สุด เช่น ในหนึ่งวันจะมีเวลาเพียง 24   ชั่วโมง เท่านั้น  ไม่สามารถเพิ่มเวลาให้มากขึ้นเหมือนทรัพยากรอื่นๆ ได้
     2. เวลาเป็นทรัพยากรอย่างเดียวทุกคนมีเท่ากันเวลาให้โอกาสแก่ทุกคนอย่างยุติธรรมไม่มีชนชั้น ฐานะทางเศรษฐกิจ มีแต่ทุกคนจะแตกต่างกันในเรื่องของการใช้เวลาว่าใครจะใช้เวลาให้ได้ประโยชน์มากกว่ากัน
     3. เวลาเป็นทรัพยากรที่ไม่มีสิ่งอื่นใดทดแทน เราอาจประหยัดทรัพยากรอื่นใดได้ แต่ในเรื่องของเวลา เราจะประหยัดเวลาได้ คือ ต้องใช้เวลาให้คุ้มค่า เราไม่สามารถสะสมเวลาเป็นทุนออมเหมือนเงินทองหรือทรัพย์อื่นๆได้ หากไม่ใช้เวลา เวลาจะล่วงเลยไป
     4. เวลาจะผ่านไปข้างหน้าตลอด จะผ่านไปเรื่อยๆ ไม่มีวันหวนกลับมาอีก การเรียกเวลากลับคืนหรือหยุดเวลาให้อยู่กับที่เป็นสิ่งที่ไม่อาจกระทำได้

    5. การกระทำทุกอย่างต้องใช้เวลา เราอาจไม่ใช้สิ่งอื่นใดให้หมดเปลืองได้ แต่สำหรับเวลาแล้ว แม้ว่านอนหลับไม่มีปฏิกิริยาต่อสิ่งแวดล้อม เวลาก็ยังใช้อย่างสม่ำเสมอ    
    6. เวลามีค่ายิ่งกว่าเงินหรือมีความสำคัญยิ่งกว่าเงิน เพราะเงินทองเมื่อสูญเสียไปแล้ว สามารถหาทดแทนใหม่ได้ แต่เวลาไม่อาจหามาทดแทนได้
    7. คนเรามักคาดคะเนเกี่ยวกับเวลาที่แตกต่างกัน แม้ว่าเวลาจะเคลื่อนที่ไปในอัตราสม่ำเสมอ แต่ภาวะทางใจของตนทำให้กาคาดคะเนเวลาแตกต่างกันไป การคาดคะเนเวลาได้แม่นยำจะเป็นเหตุให้งานมีประสิทธิภาพได้
    8. เวลามีความเกี่ยวพันกับการเปลี่ยนแปลงเสมอ เหตุการณ์ที่เกิดขึ้นในช่วงเวลาที่แตกต่างกันย่อมจะเกิดผลแตกต่างกันเสมอ นั่นคือ มีอดีต ปัจจุบัน และอนาคต การปรับตนให้สอดคล้องเวลา คือ ปรับตามเหตุการณ์ จะทำให้เป็นคนทันสมัย ไม่คร่ำครึ
    9. เวลาสามารถวัดได้แน่นอน เช่น เป็น วินาที ชั่วโมง ฯลฯ เวลาที่วัดเป็นหน่วยของเวลาที่ผ่านไป ซึ่งตรงกับลักษณะเวลาที่ว่า เวลาจะเคลื่อนไปข้างหน้าอย่างไม่หยุดยั้ง
        จากการสรุปลักษณะสำคัญของเวลาคงเป็นการยากที่จะหาคำตอบได้อย่างชัดเจนว่าเวลาคืออะไร เพราะเวลามีลักษณะเป็นนามธรรม ที่เราไม่สามารถมองหรือสัมผัสได้  ชีวิตคนเรามีชีวิตอยู่ในแม่น้ำแห่งเวลา เวลาไหลผ่านเราไม่เหมือนกระแสน้ำ คนเรามีโอกาสหลายๆอย่าง เมื่อเรามีสิ่งต่างๆที่จะทำ แต่เรามีเวลาไม่พอที่จะทำให้สำเร็จได้ทุกอย่าง บางครั้งเราอยากให้เวลาหยุดนิ่ง แต่เวลาจะไม่หยุดนิ่งรอใครเลย  เวลาเคลื่อนไปตลอดเวลาและเคลื่อนไปในทิศทางเดียวเท่านั้น  คือ  จากอดีตเป็นปัจจุบันและเป็นอนาคต
         ในบรรดาสิ่งมีค่าทั้งหลายในโลก ไม่มีอะไรที่มีค่าสูงสุดเท่ากับค่าของเวลาของอื่นที่มีค่า เมื่อเสียหรือหายไป อาจจะค้นหาเอากลับคืนมาหรือหาของใหม่มาทดแทนได้แต่ถ้าเวลาเสียไปแล้ว ไม่สามารถจะเอากลับคืนมาได้เลย เวลาเป็นของมีค่ายิ่งดังที่กล่าวกันว่าเวลาเป็นเงินเป็นทอง
         ผู้ที่มีประสิทธิภาพในการทำงานสูงจะไม่เริ่มต้นการทำงานด้วยงาน   แต่จะเริ่มต้นด้วยเวลาในการทำงานของเขา  โดยศึกษาดูว่าจะต้องใช้เวลามากน้อยเท่าใดอย่างไรจึงจะได้ผลและเกิดประโยชน์มากที่สุดและตัดสิ่งไม่จำเป็นออกเสีย  เมื่อพิจารณาไตร่ตรองดูแล้วเขาก็จะจัดเวลาและเลือกเวลาที่เหมาะสมเป็นสัดส่วนต่อการปฏิบัติงานไปให้ดีที่สุด   ซึ่งกระบวนการในการจัดเวลานี้จะแบ่งออกเป็น  3   ขั้นตอนด้วยกัน คือ  ขั้นสำรวจดูเวลา  ขั้นจัดเวลาที่จะทำ  และขั้นปฏิบัติตามเวลาที่กำหนดให้
        Bliss ได้เสนอเทคนิคการใช้เวลาให้ 10 ประการ คือ
    1. ต้องวางแผนในแต่ละวัน ต้องยอมเสียเวลาวางแผน เพื่อป้องกันการทำงานอย่างสับสนและวางแผนการใช้เวลาอย่างต่อเนื่อง แต่ควรใช้เวลาในการวางแผนอย่างเหมาะสม

    2. ต้องตั้งสมาธิ หลักของการบริหารเวลาไม่มีอะไรที่สำคัญมากไปกว่าสมาธิ สมาธิจะช่วยให้การปฏิบัติงานมีประสิทธิภาพเป็นการประหยัดเวลา
    3. ต้องหยุดพักบ้าง การทำงานติดต่อกันนานๆ จะเกิดความเครียดสะสมกันมากทำให้ประสิทธิภาพการทำงานลดลง ควรพักผ่อนเพื่อรักษาสุขภาพและลดความเครียดหลีกเลี่ยงความไม่มีระเบียบ ควรจัดทำงานอย่างเป็นระเบียบตามลำดับก่อนหลังจะทำให้ใช้เวลาได้อย่างมี ประสิทธิภาพ
    4. อย่าเป็นคนที่คิดว่าจะต้องทำงานให้สมบูรณ์แบบ เพราะการทำงานสมบูรณ์แบบเสียเวลาโดยใช่เหตุ ควรทำงานให้มีประสิทธิภาพที่สุดเหมาะสมกับเวลาที่มีอยู่
    5. อย่ากลัวที่จะต้องปฏิเสธ การตามใจคนหรือรับงานทุกอย่างที่เสนอจะทำให้งานประจำวันที่จำเป็นต้องหยุด ชะงักหรือลดน้อยลง
    6. อย่าผัดวันประกันพรุ่ง การผัดวันประกันพรุ่งนอกจากจะสร้างนิสัยทำงานที่ไม่ดีแล้ว ยังทำให้เสียเวลาทำงานโดยเปล่าประโยชน์
    7. ใช้วิธีผ่าตัด เมื่อมีงานสะสมมากๆ ควรจะสะสางให้หมดไป เป็นการประเมินงานปรับปรุงงานไปในตัว
    8. การมอบอำนาจหน้าที่ การรู้จักมอบอำนาจหน้าที่เป็นการประหยัดเวลาทำงานของผู้บริหารและเป็นการให้ ความสำคัญแต่ผู้รับอำนาจด้วย
    9. อย่าเป็นคนบ้างาน การทำงานตลอดเวลาโดยไม่มีเวลาพักผ่อน นอกจากจะไม่เพิ่มประสิทธิภาพในงานแล้ว ยังเป็นการทำลายตัวเอง ทำลายความสุขในครอบครัว ทำให้เกิดผลเสียมากกว่าผลดี
            ในขณะเดียวกัน  เสริมศักดิ์  วิศาลาภรณ์  ได้เสนอแนวความคิดของการใช้เวลาตามทฤษฎีของเซเกส ที่ให้แนวความคิดว่าบุคคลจะเป็นผู้นำเพราะสถานการณ์และพฤติกรรมของเขา ทำให้เขาเป็นผู้นำ และในแต่ละสถานการณ์ย่อมมีองค์ประกอบที่สำคัญอันหนึ่งก็คือ ระยะเวลาที่จะต้องใช้ในการปฏิบัติภาระกิจนั้นๆ ซึ่งเป็นการชี้ให้เห็นความสำคัญของการใช้เวลา อย่างไรก็ตาม งานแต่ละอย่างย่อมต้องการเวลาไม่เท่ากัน หากไม่มีการแบ่งเวลาทำงานที่ดีพอก็ไม่อาจจะปฏิบัติงานทุกอย่างในหน้าที่ให้ สำเร็จลุล่วงไปได้ด้วยดี การปฏิบัติงานนั้นจึงจัดว่าไม่มีประสิทธิภาพ ยิ่งกว่านั้น อาจทำให้เกิดการเสียหายแก่งานนั้นๆได้
            วัลลภ ชัยพิพัฒน์ กล่าวไว้ว่า ตามปกติงานสำคัญที่สุดของหน่วยงานควรจะใช้เวลามากกว่างานที่สำคัญอันดับรอง งานอันดับรองควรใช้เวลาลดหย่อนลงไปตามลำดับ หากปรากฏว่า การใช้เวลาในการปฏิบัติงานไม่เป็นไปตามลักษณะดังกล่าวก็จะต้องค้นหาความจริง ย่อมหมายถึงการใช้แรงงานที่ไม่ถูกต้องเปรียบเสมือนเป็นการขโมยเวลาอันมีค่าของหน่วยงานนั้นๆ ตลอดจนเป็นการบั่นทอนแรงงานและเวลาให้สูญเสียไปโดยเปล่าประโยชน์
            Drucker  ได้เสนอแนะไว้ในหนังสือผู้บริหารที่มีประสิทธิภาพเกี่ยวกับการใช้เวลาให้เกิดประโยชน์สูงสุด  3  ขั้นตอน   คือ

     1. ค้นหาว่า ปกติใช้เวลาอย่างไร และทุกๆวัน ใช้เวลาอย่างไร
     2. มีการตัดสินใจหรือไม่ว่า ควรทำอะไรก่อนหลังและไม่ควรทำอะไร อะไรที่ไม่ควรกระทำต่อเนื่อง
     3. ไม่ทำให้ผู้อื่นเสียเวลาโดยเปล่าประโยชน์
           Trickett    กล่าวว่า  จากการวิเคราะห์กิจกรรมของผู้บริหารได้เสนอวิธีการบริหารเวลาของผู้บริหาร  แยกกิจกรรมในการปฏิบัติงานออกเป็น 4 ประเภท ได้แก่
   1.  แยกประเภทของงานตามความสำคัญ ได้แก่
       1.1  สำคัญและเร่งด่วน
       1.2  สำคัญแต่ไม่เร่งด่วน
       1.3  ไม่สำคัญแต่เร่งด่วน
       1.4  ไม่สำคัญ และไม่เร่งด่วน
         โดยแต่ละกลุ่มนั้น อธิบายให้เข้าใจง่าย ๆ ดังรายละเอียดต่อไป
  สิ่งสำคัญและเร่งด่วน
เป็นสิ่งที่จำเป็น และต้องทำทันที เช่น ป่วยไม่สบายทนไม่ไหวต้องไปหาหมอ ต้องไปจ่ายค่าไฟฟ้า เนื่องจากเป็นวันสุดท้ายที่ครบกำหนดจ่าย น้ำมันรถหมดต้องเติมปั้มที่ใกล้ที่สุดทันที สิ่งเหล่านี้ไม่สามารถผ่อนผันเวลาได้ ต้องทำทันทีและถูกบังคับจากสถานการณ์ที่เกิดขึ้นในขณะนั้น ถ้าไม่ทำแล้วจะก่อปัญหา และถ้าหากมีสิ่งนี้มากเกินไปจะทำให้ชีวิตค่อนข้างวุ่นวายกดดัน ยุ่งเหยิงตลอดเวลา ซึ่งอาจเกิดได้จากสถานการณ์บังคับ ผัดวันประกันพรุ่งหรือไม่ค่อยใส่ใจ
  สิ่งสำคัญแต่ไม่เร่งด่วน
เป็นสิ่งที่มีความสำคัญ และสามารถวางแผนไว้ล่วงหน้าได้ เช่น มีนัดไปอบรมสัมมนา 3 วัน ในอีก 3 เดือนข้างหน้า หรือมีนัดทำสัญญาการจัดจ้างอีก 2 สัปดาห์ หรือมีนัดพักผ่อนกับครอบครัวช่วงปลายปี สิ่งเหล่านี้ล้วนเป็นสิ่งที่อยากทำและสามารถวางแผนจัดการเวลาไว้ล่วงหน้าได้ ซึ่งมักส่งผลให้มีการใช้เวลาอย่างมีประสิทธิภาพและชีวิตมีเป้าหมายในการใช้เวลาในแต่ละวัน
  สิ่งไม่สำคัญแต่เร่งด่วน
เป็นสิ่งที่ทำก็ได้ไม่ทำก็ได้ ซึ่งต้องเผชิญและต้องตัดสินใจในขณะนั้นทันที เช่น มีคนโทรศัพท์มาชวนทำบัตรเครดิต มีคนขอความช่วยเหลือถามทาง เพื่อนชวนไปกินข้าวด้วยตอนนี้ สิ่งเหล่านี้เป็นสิ่งที่มาขัดจังหวะการใช้เวลาและขึ้นอยู่กับการตัดสินใจในขณะนั้น ซึ่งส่งผลทำให้การใช้เวลามีประสิทธิภาพลดลง

 สิ่งไม่สำคัญและไม่เร่งด่วน
เป็นสิ่งที่ทำไปตามอารมณ์หรือความรู้สึก ซึ่งทำให้เสียเวลาโดยเปล่าประโยชน์ เช่น เล่นเกมฆ่าเวลา นอนจนเกินความต้องการ ดูโทรทัศน์ไปเรื่อย ๆ สิ่งเหล่านี้ทำให้เกิดความเพลิดเพลินแต่ไม่ก่อให้เกิดประโยชน์อะไร ควรลดให้เหลือน้อยที่สุด
  โดยทั้งนี้ ควรลองนำสิ่งต่าง ๆ ที่จัดตาม 4 กลุ่มข้างต้นมาจัดเรียงลำดับกัน โดยเรียงจากสิ่งที่ต้องทำในกลุ่มสิ่งสำคัญและเร่งด่วนเป็นอันดับแรก สิ่งสำคัญแต่ไม่เร่งด่วนเป็นอันดับสอง สิ่งไม่สำคัญแต่เร่งด่วนเป็นอันดับสาม และสิ่งไม่สำคัญ ไม่เร่งด่วนเป็นอันสุดท้าย นั่นจะช่วยให้ตัดสินใจได้ง่ายขึ้นในการที่จะเริ่มทำอะไรก่อนหลังอย่างไม่ยุ่งเหยิง
    2.   แยกตามความเร่งด่วนของงาน ได้แก่
        2.1  ด่วนมาก ต้องทำทันที
        2.2  ด่วน ควรจะทำภายในระยะอันใกล้
        2.3  ไม่ด่วน จะทำเมื่อไรก็ได้
        2.4  ไม่สำคัญ จะไม่ทำเลยก็ได้
    3.  แยกตามงานที่อาจมอบหมายให้ผู้อื่นทำได้ ได้แก่งาน
        3.1   ต้องลงมือทำเอง เราเท่านั้นที่ทำงานนี้ได้
        3.2   อาจมอบหมาย ให้ผู้อื่นทำได้
    4.   แยกตามการพบปะกับบุคคลและการประชุม ซึ่งได้แก่
        4.1  คนที่เราจะต้องพบด้วยในแต่ละวัน
        4.2  คนที่ต้องพบเสมอๆ แต่ไม่ทุกวัน
        4.3  คนที่ต้องพบเป็นปกติ
        4.4  คนที่ต้องพบเป็นครั้งคราว
        4.5  บุคคลอื่นๆ

                            การใช้เวลาของผู้บริหาร
       จากงานวิจัยเรื่องหนึ่ง พบว่าในสัปดาห์หนึ่งผู้บริหารใช้เวลาโดยเฉลี่ย ดังนี้
1.  งานด้านวิชาการ ใช้เวลา 10 ชั่วโมง
2.  งานด้านธุรการ ใช้เวลา 9 ชั่วโมง
3.  งานด้านบุคลากร ใช้เวลา 5 ชั่วโมง
4.  งานด้านกิจการนักเรียน ใช้เวลา 4 ชั่วโมง
5.  งานด้านความสัมพันธ์กับชุมชน ใช้เวลา 4 ชั่วโมง

            จากการวิจัยเรื่อง “การใช้เวลาในการบริหารของผู้บริหารโรงเรียนมัธยมศึกษาในเขตศึกษา 11” ของ สมชาย  สุขชาตะ  นิสิตภาควิชาการบริหารการศึกษา  คณะครุศาสตร์  จุฬาลงกรณ์มหาวิทยาลัย  พบว่า การใช้เวลาของผู้บริหารในการบริหารงานทั้ง 5 ด้าน  ตามลำดับจากมากไปหาน้อย คือ
         1.  งานบริหารด้านวิชาการ ร้อยละ 26.81
         2.  งานบริหารด้านธุรการ การเงินและอาคารสถานที่ ร้อยละ 22.11
         3.  งานบริหารบุคคล ร้อยละ 21.67
         4.  งานบริหารด้านกิจการนักเรียน ร้อยละ 15.74
         5.  งานบริหารด้านความสัมพันธ์กับชุมชน ร้อยละ 13.66
       จากงานวิจัยอีกเรื่องหนึ่ง พบว่าผู้บริหารใช้เวลาในภารกิจต่างๆ ดังนี้
         1.  งานด้านวิชาการ ร้อยละ 42.96
         2.  งานด้านธุรการและการเงิน ร้อยละ  21.80
         3.  งานด้านกิจการนักเรียน ร้อยละ 13.78
         4.  งานด้านความสัมพันธ์กับชุมชน ร้อยละ 7.15
         5.  งานด้านอาคารสถานที่ ร้อยละ 6.33
        จากการวิจัยอีกเรื่องหนึ่ง พบว่า สาเหตุที่สำคัญที่ทำให้เกิดความเครียดของผู้บริหารโรงเรียน คือ ความกดดันเรื่องเวลาหรือการหย่อนประสิทธิภาพในการบริหารเวลา ประกอบกับเวลาเป็นทรัพยากรที่มีค่ายิ่ง ทุกคนมีเวลาเท่ากัน แต่ในเวลาเท่ากันนี้บางคนทำงานได้มากมาย แต่บางคนทำงานได้เพียงน้อยนิด ชนิดหรือประเภทของภารกิจที่จะต้องปฏิบัติกับระยะเวลาที่ใช้ในการปฏิบัติภารกิจนั้นๆ จำเป็นต้องสอดคล้องกัน และเวลาเป็นทรัพยากรที่แตกต่างจากทรัพยากรบริหารอื่นๆ จึงจำเป็นที่ผู้บริหารจะต้องเข้าใจในวิธีการของการบริหารเวลา เพื่อลดความเครียดในการทำงาน

การบริหารเวลาที่ดี     ย่อมก่อให้เกิดประโยชน์นานาประการ เช่น
         1.  ทำให้ชีวิตไม่ยุ่งเหยิง
         2.  ลดความเครียด มีความเครียดน้อยลง
         3.  ลดความวิตกกังวล
         4.  เพิ่มประสิทธิภาพในการทำงาน
         5.  เพิ่มประสิทธิผลในการทำงาน
         6.  เพิ่มผลผลิตหรือผลงานให้กับตนเองและหน่วยงาน
         7.  เพิ่มความพึงพอใจในการทำงาน
         8.  มีเวลาที่เป็นของตัวเอง เวลาที่จะใช้สำหรับครอบครัวและเพื่อนฝูง


สำนักงานเขตพื้นที่การศึกษามัธยมศึกษา  เขต 12   นครศรีธรรมราช
           บทความทางวิชาการ  เรื่อง  การบริหารเวลาอย่างมีประสิทธิภาพ                                             12       

                                  ประโยชน์ของการบริหารเวลา

 	ถ้าผู้บริหารสามารถจัดการกับเวลาของตนได้เป็นอย่างดี ย่อมก่อให้เกิดประโยชน์ต่าง ๆ ดังนี้
                    1.   เพิ่มประสิทธิภาพประสิทธิผลในการทำงาน 
                    2.   ลดความวิตกกังวล  ความเครียด  ทำให้ชีวิตไม่ยุ่งเหยิง
                    3.   เพิ่มผลผลิตหรือผลงานให้กับตนเองและหน่วยงาน  
                    4.   เพิ่มความพึงพอใจในการทำงาน  มีเวลาเป็นของตัวเอง
 	เวลาเป็นทรัพยากรที่ผู้บริหารได้มาเปล่า ๆ  ทุกคนมีความเสมอภาคและเท่าเทียมกัน  ดังนั้น เวลาจะเป็นทรัพยากรที่มีคุณค่า  ใช้ให้เกิดประโยชน์ได้มากน้อยเพียงใดขึ้นอยู่กับตัวของผู้บริหารว่าจะเห็นความสำคัญและมีหลักในการใช้เวลาให้เกิดประโยชน์ได้อย่างไร

       แนวทางการบริหารเวลา

        แนวทางการดำเนินการตามขั้นตอนต่าง ๆ ในการบริหารเวลา  สร้างความตระหนักในการบริหารเวลา   โดยผู้บริหารจำเป็นต้องตระหนักถึงตนเองในสิ่งต่าง ๆ  ต่อไปนี้
          1.  เป้าหมายสำคัญในการทำงานและชีวิตส่วนตัว
          2.  คุณลักษณะจำเพาะของตัวเอง เช่น นิสัย พฤติกรรม บุคลิกภาพ ความรับผิดชอบ ค่านิยม และวิธีการติดต่อสื่อสาร สิ่งต่าง ๆ เหล่านี้จะมีอิทธิพลต่อพฤติกรรมของผู้บริหาร และส่งผลกระทบต่อการใช้เวลาของผู้บริหารวิเคราะห์การใช้เวลา    เมื่อรู้เป้าหมายและตระหนักถึงบุคลิกภาพ หรือคุณลักษณะเฉพาะของตนแล้ว   จะต้องวิเคราะห์ว่าเราใช้เวลาอย่างไรไปกับกิจกรรมหรือภารกิจต่าง ๆ   เกี่ยวข้องกับปัจจัยหรือองค์ประกอบใดบ้าง  เป็นต้น  เมื่อมีข้อมูลเกี่ยวกับรูปแบบและลักษณะการใช้เวลาของตนเองแล้ว   ทำให้ผู้บริหารได้รู้ถึงจุดแข็ง จุดอ่อน ตลอดจนปัญหา อุปสรรคต่าง ๆ   โดยเฉพาะอย่างยิ่ง จะทำให้รู้ว่าตนเองเสียเวลาไปกับเรื่องใดบ้าง  และต้องพยายามลดหรือปรับเปลี่ยนพฤติกรรมหรือดำเนินการเพื่อขจัดสิ่งต่าง ๆ เหล่านั้นออกไป    ปัจจัยที่ทำให้ผู้บริหารเสียเวลามีทั้งปัจจัยภายในและปัจจัยภายนอกองค์กร  กล่าวคือ
          1.   ปัจจัยภายนอก  ส่วนใหญ่เกิดจากบุคคลอื่นที่ทำให้เสียเวลา เช่น การพูดคุยนานเกินไปในประเด็นที่ไม่จำเป็น  การติดต่อสื่อสารที่ไม่จำเป็น ฯลฯ
          2.   ปัจจัยภายใน  เป็นสิ่งที่เกิดจากตัวผู้บริหารเอง เช่น  ขาดการวางแผน  ขาดทักษะในการบริหารจัดการ   ไม่กระจายงาน  หรือพฤติกรรมในการทำงานของผู้บริหาร เป็นต้น

              ในการบริหารเวลาในวันหนึ่งๆ นั้น  นอกจากปัจจัยภายในและปัจจัยภายนอกองค์กรแล้ว  อาจมีสิ่งอื่นๆ อีกหลายประการที่เข้ามารบกวนเวลาในการทำงานได้   สิ่งที่ทำให้ผู้บริหารต้องเสียเวลาอีก ได้แก่
         1.    มีคนมาพบ   
         2.    มีโทรศัพท์มาถึงขณะทำงาน  
         3.    งานสารบรรณ  
         4.    การเดินทาง  
        5.    การประชุม   
        6.    การติดต่อสื่อสารที่ขาดประสิทธิภาพ  
        7.    การทำงานชักช้า หรือ การผลัดวันประกันพรุ่ง  
        8.    ขาดทักษะในการมอบหมายงาน  
        9.    ปฏิเสธคนไม่เป็น  
      10.    โต๊ะทำงานไม่เป็นระเบียบ  
      11.    ความไม่เป็นระเบียบของตนเอง  
      12.    ความมุ่งมั่นทำงานให้สมบูรณ์ที่สุดโดยไม่ใส่ใจผู้อื่น   ต้องทำด้วยตนเอง  
      13.    ขาดวินัยในตนเอง

          ท่านสามารถบริหารเวลาได้โดยการประหยัดเวลาคือการทำกิจกรรมสองอย่างคู่กันได้ เช่น การขับรถพร้อมกับการเปิดเทปวิชาการฟัง  การรดน้ำต้นไม้กับการฟังเพลง  การทำความสะอาดบ้านกับการฟังข่าวทางวิทยุ ฯลฯ  แต่กิจกรรมบางอย่างไม่ควรทำคู่กันเพราะจะทำให้เกิดอันตรายขึ้นได้ เช่น การโทรศัพท์ขณะขับรถ หรือ ดื่มสุราขณะขับรถ
 	อีกทั้งท่านสามารถประหยัดเวลาในขณะที่ต้องรอรถ รอดูภาพยนตร์  รอแถว  รอเรียน โดยการอ่านหนังสือ การเขียนหนังสือ  ฟังเทป  การใช้เวลาในการเดินทางไปที่ต่างๆ บางครั้งต้องเดินทางด้วยเครื่องบิน ต้องไปก่อนเวลาทำให้ต้องรอ แต่ก็ได้ใช้ประโยชน์จากการรอขึ้นเครื่องบิน โดยการเอาคอมพิวเตอร์แบบกระเป๋าหิ้วขึ้นมาทำงาน เตรียมงานในวันพรุ่งนี้ หรือ บางครั้งก็สะสางทำงานที่ค้างไว้
      การใช้เทคโนโลยีช่วยในการประหยัดเวลา เมื่อจำเป็นจะต้องเดินทางไปพบลูกค้า เราควรโทรศัพท์ไปหาก่อนเพื่อลดความผิดพลาด  อีกทั้งไม่ก่อให้เกิดการเสียเวลาหากไปหาแล้วลูกค้าไม่อยู่  
การส่งอีเมล์แทนจดหมาย ก็ช่วยลดเวลาและค่าใช้จ่ายได้  หรือหากต้องมีการประชุมแต่ผู้เข้าร่วม

ประชุมอยู่คนละจังหวัดเราก็สามารถประชุมทางไกลผ่านวิดีโอหรือผ่านทางเว็บไซต์ได้   ดังนั้น หากท่านสามารถทำงานที่บ้านของตนเองได้โดยใช้เทคโนโลยีเข้าช่วยก็จะทำให้ท่านลดการใช้เวลาในการเดินทางไปที่ทำงานได้ถึงเฉลี่ยวันละ  1-3  ชั่วโมงเลยทีเดียว
	การจัดลำดับความสำคัญของงานก็มีความสำคัญในการบริหารเวลา  นักบริหารเวลาที่ดีต้องรู้จักจัดลำดับของงานเพื่อใช้ในการบริหารเวลา  เช่น  จัดลำดับดูว่างานไหนสำคัญ  งานไหนไม่สำคัญ  งานไหนเร่งด่วน  งานไหนไม่เร่งด่วน
 	สุดท้ายในการบริหารเวลาที่ดีเราต้องมีการประเมินผล  มีการตรวจสอบ  มีการทบทวนเวลา ในแต่ละวัน เพื่อที่จะได้ปรับปรุง  แก้ไข  เปลี่ยนแปลงให้การบริหารเวลาของเราเป็นไปได้อย่างมีประสิทธิภาพและก่อให้เกิดประสิทธิผล
	        สรุป
การบริหารเวลาเป็นสิ่งจำเป็นสำหรับการมีชีวิตอยู่ในสังคม ที่มีความสลับซับซ้อน กิจกรรมทางสังคมมีความเคลื่อนไหว (Dynamic) จนแทบตามไม่ทัน สภาพเศรษฐกิจเปลี่ยนไปไม่มีวันสิ้นสุด 
ผู้ที่มองเห็นคุณค่าของเวลา และสามารถบริหารเวลาที่มีอยู่ให้บังเกิดผลประโยชน์ย่อมเป็นผู้ได้เปรียบ และจะสามารถขจัดปัญหาอันเป็นผลมาจากความเคลื่อนไหว เปลี่ยนแปลงของสถานการณ์ต่าง ๆ รอบข้างได้อย่างมีประสิทธิภาพ นั่นย่อมหมายความว่า บุคคลนั้นได้ควบคุมทุกสิ่งทุกอย่างไว้ในมือได้แล้ว ทั้งนี้ด้วยสาเหตุเพียงประการเดียว คือ เขาบริหารเวลาเป็น

